
Klaus Zellmer odchádza zo spoločnosti Škoda Auto
Bratislava, 21. septembra 2026 – Klaus Zellmer, predseda predstavenstva spoločnosti Škoda Auto, odchádza zo spoločnosti po viac ako štyroch úspešných rokoch na čele automobilky. Od 1. júla 2022 viedol českú automobilku obdobím rozsiahlej transformácie, internacionalizácie a posilňovania jej postavenia na medzinárodných trhoch pri zachovaní dlhodobo udržateľného ziskového rastu.

Klaus Zellmer informoval dozornú radu, že sa chce v budúcnosti venovať novým profesijným výzvam mimo koncernu Volkswagen.
Pod jeho vedením Škoda Auto výrazne posilnila svoje postavenie medzi najúspešnejšími objemovými automobilovými značkami v Európe. Z 10. miesta v európskom rebríčku registrácií v roku 2022 sa v prvom polroku 2026 dostala na 2. priečku. Spoločnosť zároveň dosiahla rekordné výsledky v oblasti predaja, tržieb a ziskovosti, dôsledne rozvíjala svoju stratégiu elektromobility a rozšírila svoje pôsobenie na perspektívnych trhoch, najmä v Indii a juhovýchodnej Ázii. Dozorná rada ďakuje Klausovi Zellmerovi za jeho veľké nasadenie a významný prínos k ďalšiemu rozvoju značky Škoda.

Thomas Schäfer, predseda dozornej rady spoločnosti Škoda Auto a vedúci koncernovej skupiny objemových značiek Brand Group Core, hovorí: „Klaus Zellmer v uplynulých rokoch významne prispel k rozvoju spoločnosti Škoda Auto. Jedným z posledných príkladov je vozidlo Škoda Epiq, ktoré je súčasťou koncernového projektu Electric Urban Car Family. Rešpektujeme jeho rozhodnutie vydať sa v profesijnom živote novou cestou a do ďalšej etapy mu želáme všetko najlepšie.“

Do vymenovania nového predsedu predstavenstva bude spoločnosť riadiť Holger Peters, člen predstavenstva zodpovedný za oblasť financií, IT a právnych záležitostí. Spoločne s ostatnými členmi najvyššieho vedenia zabezpečí pokračovanie strategického aj operatívneho rozvoja spoločnosti Škoda Auto. Holger Peters je členom predstavenstva spoločnosti Škoda Auto od 1. júna 2023.

Klaus Zellmer uvádza: „Uplynulé roky v spoločnosti Škoda Auto boli pre mňa skutočne výnimočné a významne ma ovplyvnili. Spoločne s vynikajúcimi a pracovitými kolegami sa nám podarilo posilniť značku, vstúpiť na nové trhy a zo spoločnosti Škoda Auto vytvoriť jednu z najúspešnejších automobiliek v Európe. Za týmto úspechom stoja predovšetkým zamestnanci spoločnosti Škoda Auto – ich nadšenie, odbornosť a každodenné nasadenie. Za to, rovnako ako za dôveru a skvelú spoluprácu, z celého srdca ďakujem všetkým škodovákom. Teraz pre mňa nastal čas venovať sa novým profesijným výzvam mimo koncernu Volkswagen. Značka Škoda aj ľudia, ktorí túto skvelú značku tvoria, budú mať v mojej profesijnej kariére vždy osobitné miesto.“


Pre ďalšie informácie, prosím, kontaktujte:
Zuzana Kubíková, PR manager Škoda Auto Slovensko s.r.o.
M: +421 904 701 339
zuzana.kubikova2@skoda-auto.sk 

Škoda Auto
› sa v novom desaťročí úspešne riadi stratégiou „Next Level Škoda Strategy“;
› sa usiluje o to, aby sa do konca dekády zaradila medzi tri najpredávanejšie značky v Európe tým, že zákazníkom ponúka to najlepšie z oboch svetov prostredníctvom radu atraktívnych modelov s plne elektrickými, hybridnými a spaľovacími pohonnými jednotkami;
› efektívne využíva potenciál na dôležitých rastových trhoch ako je India a severná Afrika, Vietnam a región ASEAN;
› v súčasnosti zákazníkom ponúka 14 modelových radov osobných automobilov: Fabia, Scala, Octavia, Superb, Kamiq, Karoq, Kodiaq, Elroq, Enyaq, Epiq, Peaq, Slavia, Kylaq a Kushaq;
› v roku 2025 dodala zákazníkom po celom svete viac ako 1 040 000 vozidiel;
› je už viac ako 30 rokov súčasťou koncernu Volkswagen, jedného z globálne najúspešnejších výrobcov automobilov; 
› je súčasťou Brand Group CORE, organizačnej fúzie objemových značiek koncernu Volkswagen, ktorej cieľom je dosiahnutie spoločného rastu a významné zvýšenie celkovej efektivity všetkých piatich objemových značiek;
› samostatne vyvíja a vyrába komponenty ako batériové systémy pre platformu MEB, motory a prevodovky pre ďalšie značky koncernu Volkswagen;
› prevádzkuje tri výrobné závody v Českej republike, má výrobné kapacity v Číne, na Slovensku a v Indii, väčšinou prostredníctvom koncernových partnerstiev, ďalej taktiež na Ukrajine v spolupráci s lokálnym partnerom;
› celosvetovo zamestnáva viac než 40 000 ľudí a je aktívna na viac ako 100 trhoch.

